與東方左史虬修竹篇
作者：陳子昂
朝代：唐

paragraphs: 龍種生南嶽，孤翠鬱亭亭。
峰嶺上崇崒，煙雨下微冥。
夜聞鼯鼠呌，晝聒泉鶴聲。
春風正淡蕩，白露已清泠。
哀響激金奏，密色滋玉英。
歲寒霜雪苦，含彩獨青青。
豈不厭凝洌，羞比春木榮。
春木有榮歇，此節無凋零。
始願與金石，終古保堅貞。
不意伶倫子，吹之學鳳鳴。
遂偶雲和瑟，張樂奏天庭。
妙曲方千變，簫韶亦九成。
信蒙雕斲美，常願事仙靈。
驅馳翠虯駕，伊鬱紫鸞笙。
結交嬴臺女，吟弄昇天行。
攜手登白日，遠遊戲赤城。
低昂玄鶴舞，斷續綵雲生。
永隨衆仙逝，三山遊玉京。